Hera.bg - Системата FLY LADY – щастие и чист дом
След напрегнатия работен ден всеки иска да се прибере в дома си и да се отдаде на заслужен релакс. Често обаче това си остава само добро пожелание, защото с прибирането у дома ни връхлитат домакинските задължения. FLY LADY е система за водене на домакинството, чиято цел е да спести време и да осигури повече комфорт на жените. Абревиатурата FLY означава finally loving yourself (най-накрая обичаща себе си), но и заигравката с глагола fly (летя) не е случайна. Чрез системата задълженията са организирани така, че да остава достатъчно свободно време за по-приятни занимания. Целта е жената да се освободи от тиранията на битовизмите.
Една от основните позиции е дори и в почивните дни да обличате хубави дрехи. Може да ви се иска да се размотавате цял ден по пижама, но това действа демотивиращо. „Сутрешни ритуали” са наречени всички онези действия, които се извършват всеки ден – измиване, сресване, закуска. Между събуждането и тоалета FLY LADY включва и кратки домакински дейности, извършени така да се каже „по път”. Например на излизане от банята разпределяте дрехите и пускате пералня. Докато чакате кафето, измивате съдовете, а докато филийките се препичат – прибирате изсъхналите съдове. Освен сутрешни има и вечерни ритуали – приготвяне на дрехи за следващия ден, маникюр, и др.
Изберете едно място в дома си, което да е пример за ред. Поддържайте го винаги перфектно. Постепенно увеличавайте чистата зона около него. Ако това е мивката в кухнята, с времето усвоете рафтчето с чаши отгоре, поддържайте идеално чист сушилника за чинии, кафе машината отляво, плота отдясно.
Изхвърлете всичко ненужно. Ако домакинството ви се състои от 2-ма човека, 10 комплекта чаршафи например са напълно излишни. Изхвърлете тези, които имат дупки, цветовете им са избледнели или са със скъсан ластик. Така ще съкратите наполовина и прането, и гладенето. За да се избавите от боклуците, обиколете дома си и изхвърлете 27 ненужни вещи (FLY LADY свързва тази цифра с фън шуй, но всеки сам може да съобрази бройката) – изсъхнал лак за нокти, празни дезодоранти, кремове с изтекъл срок на годност, смачкани подаръчни торбички, счупени детски играчки. Правете това веднъж месечно.
Продължава: Системата FLY LADY – щастие и чист дом II
Виж още статии за: Нашето щастие · Жените днес · Как да бъдем практични · Съвети за дома · Чистият дом ·